A Tanács 711/95/EK rendelete

(1995. március 25.)

a nyersdohány piacának közös szervezéséről szóló 2075/92/EGK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 42. és 43. cikkére,

tekintettel a Bizottság javaslatára [1],

tekintettel az Európai Parlament véleményére [2],

mivel a 2075/92/EGK [3] rendelet meghatározza a nyersdohány termelésének orientációjára és korlátozására vonatkozó intézkedéseket; mivel a szerzett tapasztalatok fényében ezeket módosítani kell a termelés magasabb szintű orientációja érdekében;

mivel végül a teljes jövedelemtámogatást a termelőknek kell kifizetni; mivel azoknak a tagállamoknak, amelyek azt választják, hogy a jövedelemtámogatásokat közvetlenül a termelőknek fizetik ki, lehetővé kell azt tenni;

mivel minden egyes termelő vonatkozásában meg kell határozni a termelt és a jövedelemtámogatásra jogosító mennyiséget; mivel a tagállamoknak az érintett termelők között fel kell osztaniuk a kvótákat a rögzített garanciaküszöb-értékek függvényében, összhangban az abból a célból megállapított közösségi szabályokkal, hogy a múltban leszállított mennyiségek alapján biztosítsák a tisztességes allokációt a szokatlanul magas vagy alacsony termelési adatok figyelmen kívül hagyása mellett;

mivel a termelők által kvótáikon felül megtermelt dohány nem jogosíthatja fel őket jövedelemtámogatásra; mivel azonban figyelembe kell venni a nem szándékos túltermelés lehetőségét; mivel az érintett feleknek lehetővé kell tenni, hogy bizonyos határokon belül az ilyen többleteket átvigyék a következő betakarításra azzal a feltétellel, hogy a két betakarítás összevont kvótáját nem léphetik túl;

mivel az erre képes tagállamoknak lehetővé kell tenni, hogy a jövedelemtámogatást az 1994. évi betakarítástól kezdődően közvetlenül a termelőknek fizessék,

ELFOGADTA EZT A RENDELETET:

1. cikk

A 2075/92/EGK rendelet a következőképpen módosul:

1. A 6. cikk helyébe a következő rendelkezés lép:

"6. cikk

(1) A termeltetési szerződések magukban foglalják:

- az elsődleges feldolgozó kötelezettségvállalását, hogy a termelőnek kifizeti a vételárat, valamint a szerződésben foglalt és ténylegesen leszállított mennyiségért járó jövedelemtámogatásnak megfelelő összeget, amennyiben a tagállam illetékes szerve a jövedelemtámogatást nem fizeti ki közvetlenül a termelőnek,

- a termelő kötelezettségvállalását arra nézve, hogy a szerződésben foglalt minőségi követelményeknek megfelelő nyersdohányt szállít le az elsődleges feldolgozó telephelyére.

(2) A tagállam illetékes szerve a dohány leszállítására vonatkozó igazolás benyújtása ellenében kifizeti a termelőnek a jövedelemtámogatást vagy megtéríti azt az elsődleges feldolgozónak, ha az elsődleges feldolgozó fizette meg a termelőnek a jövedelemtámogatással megegyező összeget, arra vonatkozó igazolás bemutatása ellenében, hogy a termelő leszállította a dohányt és az (1) bekezdésben említett összeget kifizették."

2. A 7. cikk negyedik francia bekezdése helyébe a következő rendelkezés lép:

"– az elsődleges feldolgozók vagy termelők esetleges biztosítékadási kötelezettsége, valamint előlegkérése esetén az említett biztosíték nyújtásának és visszaadásának feltételei,".

3. A 9. cikk helyébe a következő rendelkezés lép:

"9. cikk

(1) A garanciaküszöb-értékek betartásának biztosítása érdekében az 1995., 1996. és 1997. évi betakarításokra termelésikvóta-rendszert kell alkalmazni.

(2) A Szerződés 43. cikkének (2) bekezdésében meghatározott eljárásnak megfelelően a Tanács osztja ki minden egyes betakarításra az egyes fajtacsoportokra rendelkezésre álló mennyiségeket a termelő tagállamok között.

(3) A (2) bekezdés szerint kiosztott mennyiségek alapján, valamint a (4) bekezdés alkalmazásának sérelme nélkül, a tagállamok a termelők között a legutóbbi betakarítás évét megelőző három évben feldolgozásra leszállított átlagos mennynyiségek arányában osztják ki a termelési kvótákat, fajtacsoportokra bontva. Az 1992. évi termelés és az e betakarításból származó szállítások azonban nem vehetők figyelembe; helyükre a legutóbbi betakarítás évét megelőző negyedik év adatai lépnek. Ez az elosztás nem érinti az ezután következő betakarításokra vonatkozó termelési kvóták elosztását.

(4) Amikor a (3) bekezdés rendelkezései szerint osztják el a kvótákat, nem vehető figyelembe, különösen a referenciatermelés számításakor, a 727/70/EGK rendelet szerint alkalmazandó maximális garantált mennyiségeket meghaladóan termelt nyersdohány mennyisége.

Adott esetben a termelést kizárólag a figyelembe vett évek során kiosztott kvóta keretein belül kell figyelembe venni."

4. A 10. cikk helyébe a következő rendelkezés lép:

"10. cikk

(1) A termelőnek kiosztott kvótát meghaladó termelt mennyiségekre jövedelemtámogatás nem adható.

(2) Az (1) bekezdés sérelme nélkül a termelők minden egyes fajtacsoportra kvótáik 10 %-ának mértékéig leszállíthatják a többlettermelést, és e többlet tekintetében jogosultak a következő betakarításra biztosított jövedelemtámogatásra azzal a feltétellel, hogy az érintett fél az utóbbi betakarítás során ennek megfelelő mennyiséggel csökkenti a termelését oly módon, hogy a két érintett betakarítás összevont kvótáját ne lépje túl."

5. A 11. cikk helyébe a következő rendelkezés lép:

"11. cikk

Az e cím alkalmazására vonatkozó részletes szabályokat a 23. cikkben megállapított eljárás szerint kell elfogadni. Ezek magukban foglalják különösen a kvóták elosztására a 9. cikk (4) bekezdésében előírt módszer kiigazításait."

2. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ezt a rendeletet az 1995. évi betakarítástól kezdve kell alkalmazni, kivéve az 1. cikk (1) és (4) bekezdését, amelyeket az 1994. évi betakarítástól kezdve kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1995. március 27-én.

a Tanács részéről

az elnök

J. Puech

[1] HL C 46., 1995.2.23., 6. o.

[2] 1995. március 17-i vélemény (a Hivatalos Lapban még nem tették közzé).

[3] HL L 215., 1992.7.30., 70. o.

--------------------------------------------------